b'\n_START_ARTICLE_\nTheraplay\n_START_PARAGRAPH_\nTheraplay on leikkiterapian muoto, jonka tavoitteena on vahvistaa lapsen kiintymyssuhteita, tervett\xc3\xa4 itsetuntoa ja sosiaalista osaamista._NEWLINE_Theraplay kehitettiin 1960-luvulla Yhdysvalloissa syrj\xc3\xa4ytymisvaarassa olevien lasten kuntoutukseen. V\xc3\xa4hitellen terapiamuoto levisi Kanadaan ja muualle maailmaan. Nyky\xc3\xa4\xc3\xa4n Theraplayta k\xc3\xa4ytet\xc3\xa4\xc3\xa4n paljon korjaamaan varhaisen kiintymyssuhteen vaurioita._NEWLINE_Theraplay perustuu lapsen ja vanhemman v\xc3\xa4liseen, terveeseen vuorovaikutussuhteeseen ja pyrkii luomaan lapselle positiivisia el\xc3\xa4myksi\xc3\xa4 ja onnistumisen tunteita. Theraplayn tavoitteena on rakentaa my\xc3\xb6nteist\xc3\xa4 tunneyhteytt\xc3\xa4 lapsen ja h\xc3\xa4nen vanhempiensa v\xc3\xa4lille. Se auttaa lasta tuntemaan itsens\xc3\xa4 rakastetuksi ja t\xc3\xa4rke\xc3\xa4ksi. Suomessa Theraplayta k\xc3\xa4ytet\xc3\xa4\xc3\xa4n lasten psykiatrisessa hoidossa ja perhekuntoutuksessa sek\xc3\xa4 SOS-lapsikyliss\xc3\xa4. Lis\xc3\xa4ksi joitakin Theraplayn osioita k\xc3\xa4ytet\xc3\xa4\xc3\xa4n p\xc3\xa4iv\xc3\xa4kotien arjessa._NEWLINE_Theraplay on aikuisjohtoinen, mutta lapsen yksil\xc3\xb6llisyyteen vahvasti painottuva, fyysinen ja iloinen vuorovaikutushoito. Theraplayssa vanhemmilla ja lapsella on omat terapeuttinsa. Theraplay-terapia k\xc3\xa4sitt\xc3\xa4\xc3\xa4 yleens\xc3\xa4 10\xe2\x80\x9320 istuntoa sek\xc3\xa4 mahdolliset seurantak\xc3\xa4ynnit. Koska lapset ja h\xc3\xa4nen tarpeensa ovat yksil\xc3\xb6llisi\xc3\xa4, my\xc3\xb6s terapia on yksil\xc3\xb6llist\xc3\xa4. Terapia perustuu MIM-arviointiin, jossa arvioidaan erilaisten vuorovaikutusteht\xc3\xa4vien avulla lapsen ja vanhemman v\xc3\xa4list\xc3\xa4 vuorovaikutusta. Arvio tehd\xc3\xa4\xc3\xa4n videoimalla tilanne, jossa lapsi ja vanhempi ovat kahdestaan, ja he suorittavat terapeutin antamia teht\xc3\xa4vi\xc3\xa4 ja leikkej\xc3\xa4._NEWLINE_Terapiaistunnoissa lapsi ja terapeutti ovat huoneessa, jonne n\xc3\xa4kee toisesta huoneesta. Toisessa huoneessa ovat vanhemmat terapeuttinsa kanssa. Lapsi ja terapeutti toteuttavat Theraplay-aktiviteetteja terapeutin johdolla, ja vanhemmat seuraavat ja keskustelevat terapeuttinsa kanssa tapahtumista. Pyrkimyksen\xc3\xa4 on luoda vanhemmille uusia n\xc3\xa4k\xc3\xb6kulmia ja el\xc3\xa4myksi\xc3\xa4 siit\xc3\xa4, miten olla lapsen kanssa vuorovaikutuksessa oikein._NEWLINE_Theraplay koostuu nelj\xc3\xa4st\xc3\xa4 eri osa-alueesta: rakenteellisuudesta, yhteisyydest\xc3\xa4, hoivaamista ja haastavuudesta. Rakenteellisuus auttaa lasta j\xc3\xa4sent\xc3\xa4m\xc3\xa4\xc3\xa4n maailmaa. Yhteisyys on lapsen ja vanhemman v\xc3\xa4list\xc3\xa4 yhteytt\xc3\xa4. Hoivaaminen rauhoittaa ja luo turvaa. Haastavuus luo puitteet lapsen kehittymiselle. N\xc3\xa4it\xc3\xa4 kaikkia nelj\xc3\xa4\xc3\xa4 k\xc3\xa4ytet\xc3\xa4\xc3\xa4n Theraplayssa, mutta niiden keskin\xc3\xa4inen painotus riippuu siit\xc3\xa4, millaisia ongelmia lapsella on._NEWLINE_Theraplaysta on olemassa erikseen sovellukset mm. murrosik\xc3\xa4isten ja vammaisten hoitoon. Lis\xc3\xa4ksi on olemassa ryhmille suunniteltu Theraplay, jolloin terapeutteja on useampia. Jokaisella erikoissovelluksella on omat vaatimuksensa.'